Omikron nou ook in Nigerië(Argieffoto: Unsplash) Die nuwe Omikron-variant is Woensdag ook in Nigerië, Afrika se digbevolkste land, bevestig nadat drie passasiers uit Suid-Afrika daarheen gereis het. Volgens Ifedayo Adetifa, hoof van Nigerië se sentrum vir siektebeheer, doen wetenskaplikes nou nasporing oor hoe die virus moontlik verder versprei het. Die drie passasiers is reeds in isolasie geplaas. “Omikron is wêreldwyd versprei. Daarom is dit ŉ geval van wanneer, nie óf nie ons meer gevalle sal identifiseer,” sê Adetifa. Altesame 2 976 mense in Nigerië is reeds aan Covid-19 dood en 214 113 mense het tot dusver positief vir die virus getoets. Die Wes-Afrika-land, die tuiste van ongeveer 210 miljoen mense, het inentingsveldtogte van stapel gestuur en vereis dat staatsamptenare ŉ bewys van inenting of ŉ negatiewe Covid-19-toets moet toon om openbare geboue binne te gaan. Volgens Nigeriese owerhede bly inentingsyfers laag, met net meer as 3,5 miljoen mense wat twee dosisse en 6,5 miljoen mense wat reeds een dosis gekry het. Die regering sê hy beplan om 112 miljoen (of 70%) van volwassenes teen die einde van volgende jaar in te ent. Die Omikron-variant wat Suid-Afrika ŉ week gelede vir die eerste keer by die Wêreldgesondheidsorganisasie aangemeld het, het reeds vinnig wêreldwyd versprei. Talle lande het hul grense gesluit en reisbeperkings ingestel. Nigerië het reeds van sy reismaatreëls verskerp en ŉ bykomende Covid-19-toets vir reisigers ingestel.